MT Il-Ġurnal Uffiċjali tal-Unjoni Ewropea L 120/49

Huma biss it-testi NU/KEE li għandhom effett legali skont il-liġi pubblika internazzjonali. L-istatus u d-data tad-dħul fis-seħħ ta’ dan ir-Regolament għandhom jiġu ċċekkjati fl-aħħar verżjoni tad-dokument tal-istatus NU/KEE TRANS/WP.29/343, disponibbli fuq:

http://www.unece.org/trans/main/wp29/wp29wgs/wp29gen/wp29fdocstts.html

Ir-Regolament Nru 73 tal-Kummissjoni Ekonomika għall-Ewropa tan-Nazzjonijiet Uniti (NU/KEE) – Dispożizzjonijiet uniformi li jikkonċernaw l-approvazzjoni tal-vetturi tat-tagħbija, il-karrijiet u s-semikarrijiet fir-rigward tal-protezzjoni laterali tagħhom

Jinkorpora t-test validu kollu sa:

Is-suppliment 1 għall-verżjoni oriġinali tar-Regolament – Id-data tad-dħul fis-seħħ: 10 ta’ Novembru 2007

WERREJ

REGOLAMENT

1. Ambitu

2. Għan

3. Definizzjonijiet

4. Applikazzjoni għall-approvazzjoni

5. Approvazzjoni

6. Rekwiżiti

7. Speċifikazzjonijiet tekniċi għal attrezzaturi protettivi laterali

8. Derogi

9. Il-modifiki tat-tip tal-vettura u l-estensjoni għall-approvazzjoni

10. Il-konformità tal-produzzjoni

11. Penali għal nuqqas ta’ konformità tal-produzzjoni

12. Produzzjoni definittivament imwaqqfa

13. Ismijiet u indirizzi tas-servizzi tekniċi responsabbli sabiex iwettqu t-testijiet ta’ approvazzjoni, u tad-dipartimenti amministrattivi

ANNESSI

Anness 1 – Komunikazzjoni li tikkonċerna l-approvazzjoni jew iċ-ċaħda jew l-estensjoni jew l-irtirar tal-approvazzjoni jew produzzjoni mwaqqfa għal kollox ta’ tip ta’ vettura rigward il-protezzjoni laterali tagħha skont ir-Regolament Nru 73

Anness 2 – Eżempji tal-marki tal-approvazzjoni

1. AMBITU

Dan ir-Regolament japplika biex jikkonkludi l-vetturi tal-kategoriji N2, N3, O3 u O4 (1) fir-rigward tal-protezzjoni laterali. Ma japplikax għal:

(a) tratturi għal semikarrijiet;

(b) vetturi ddisinjati u mibnija għall-għanijiet speċjali fejn ma jkunx possibbi, għal raġunijiet prattiċi, li tiġi mwaħħla dik il-protezzjoni laterali.

2. GĦAN

Il-vetturi koperti minn dan ir-Regolament għandhom jinbnew u/jew jiġu attrezzati b’tali mod li joffru protezzjoni effettiva lill-utenti tat-toroq mhux protetti kontra r-riskju li jaqgħu taħt il-ġnub tal-vettura u jinqabdu taħt ir-roti. (2)

3. DEFINIZZJONIJIET

3.1. Għall-finijiet ta’ dan ir-Regolament:

3.1.1. “Approvazzjoni ta’ vettura” tfisser l-approvazzjoni kompluta ta’ tip ta’ vettura fir-rigward tal-protezzjoni laterali tagħha;

3.1.2. “Tip tal-vettura” tfisser kategorija ta’ vetturi li mhumiex differenti fir-rigward tal-punti essenzjali bħalma huma l-wisa’ tal-fus ta’ wara, il-wisa’ totali, id-dimensjonijiet, l-għamla u l-materjali tal-ġenb kollu tal-vettura (inkluża l-kabina jekk din tkun ġiet impoġġija) u l-karatteristiċi tas-sospensjoni sa fejn dawn għandhom influwenza fuq ir-rekwiżiti speċifikati fil-paragrafu 7 ta’ dan ir-Regolament;

3.1.3. “Massa massima” tfisser il-massa ddikjarata mill-manifattur tal-vettura li hija teknikament permissibbli (din il-massa tista’ tkun ogħla mill-“massa massima permissibbli” stipulata mill-amministrazzjoni nazzjonali);

3.1.4. “Piż mhux mgħobbi” tfisser il-piż tal-vettura f’kundizzjoni ta’ sewqan, mhix okkupata u mhix mgħobbija iżda kompluta bil-karburant, likwidu tat-tkessiħ, lubrikant, għodda u rota żejda, jekk ipprovduta mill-manifattur tal-vettura bħala tagħmir standard;

3.1.5. “Utenti tat-toroq mhux protetti” tfisser pedestrjani, ċiklisti jew sewwieqa tal-muturi li jużaw it-toroq b’tali mod li jistgħu jaqgħu taħt il-ġnub tal-vettura u jinqabdu taħt ir-roti.

4. APPLIKAZZJONI GĦALL-APPROVAZZJONI

4.1. L-applikazzjoni għall-approvazzjoni ta’ tip ta’ vettura fir-rigward tal-protezzjoni laterali tagħha għandha titressaq mill-manifattur tal-vettura jew mir-rappreżentant debitament akkreditat tiegħu.

4.2. Għandha tkun akkumpanjata minn tliet kopji tad-dokumenti msemmija hawn taħt u minn dawn id-dettalji li ġejjin:

4.2.1. deskrizzjoni dettaljata tat-tip tal-vettura fir-rigward tal-istruttura, id-dimensjonijiet, il-linji u l-materjali kostitwenti tagħha sa fejn dawn huma obbligati għall-fini ta’ dan ir-Regolament;

4.2.2. tpinġijiet tal-vettura li juru t-tip tal-vettura f’elevazzjoni mill-ġenb u minn wara u dettalji tad-disinn tal-partijiet laterali tal-istruttura;

4.2.3. deskrizzjoni dettaljata tal-attrezzatura speċifika għall-protezzjoni laterali: id-dimensjonijiet, il-linji, il-materjali kostitwenti u l-pożizzjoni tiegħu fil-vettura.

4.3. Għandha tingħata vettura rappreżentattiva tat-tip li għandu jiġi approvat lis-servizz tekniku responsabbli mill-kontroll tal-ispeċifikazzjonijiet tekniċi.

4.3.1. Vettura li ma tinkludix il-komponenti kollha xierqa għat-tip tista’ tkun aċċettata għall-approvazzjoni kemm-il darba jista’ jintwera li n-nuqqas tal-komponenti mhux inklużi m’għandu l-ebda effett detrimentali fuq ir-riżultati tal-approvazzjoni sakemm għandhom x’jaqsmu r-rekwiżiti ta’ dan ir-Regolament.

4.3.2. Għandha tkun ir-responsabbiltà ta’ min japplika għall-approvazzjoni li juri li l-aċċettazzjoni tal-varjanti msemmija fil-paragrafu 4.3.1. ta’ hawn fuq hija kompatibbli u konformi mar-rekwiżiti ta’ dan ir-Regolament.

4.3.3. L-awtorità kompetenti għandha tivverifika l-eżistenza ta’ arranġamenti sodisfaċenti sabiex jiġu żgurati kontrolli effettivi tal-produzzjoni qabel ma tingħata l-approvazzjoni tat-tip.

5. APPROVAZZJONI

5.1. Jekk il-vettura mressqa għall-approvazzjoni skont dan ir-Regolament tissodisfa r-rekwiżiti tal-paragrafi 6 u 7 hawn taħt, għandha tingħata l-approvazzjoni għal dak it-tip ta’ vettura.

5.2. Għandu jingħata numru tal-approvazzjoni lil kull tip approvat. L-ewwel żewġ ċifri tiegħu (bħalissa 00 għar-Regolament fil-forma oriġinali tiegħu) għandhom jindikaw is-serje ta’ emendi li jinkorporaw l-emendi tekniċi prinċipali l-aktar reċenti li saru lir-Regolament fiż-żmien meta ħarġet l-approvazzjoni. L-istess Parti/Kontraenti ma tistax tassenja l-istess numru lil tip ta’ vettura oħra.

5.3. In-notifika dwar l-approvazzjoni jew iċ-ċaħda jew l-estensjoni tal-approvazzjoni ta’ tip ta’ vettura skont dan ir-Regolament għandha tintbagħat lill-Partijiet tal-Ftehim li japplikaw dan ir-Regolament, permezz ta’ formola li tikkonforma mal-mudell fl-Anness 1 ta’ dan ir-Regolament.

5.4. Għandu jkun hemm imwaħħal, f’post fejn jidher u li hu aċċessibbli malajr speċifikat fuq il-formola tal-approvazzjoni, ma’ kull vettura li tikkonforma ma’ tip ta’ vettura approvata taħt dan ir-Regolament marka ta’ approvazzjoni internazzjonali magħmula minn:

5.4.1. ċirku madwar l-ittra “E” segwit min-numru li jiddistingwi lill-pajjiż li ta l-approvazzjon (3)

5.4.2. in-numru ta’ dan ir-Regolament, segwit mill-ittra “R”, minn daxx u min-numru tal-approvazzjoni fuq il-lemin taċ-ċirku preskritt fil-paragrafu 5.4.1.

5.5. Jekk il-vettura tikkonforma ma’ tip approvat ta’ vettura, skont wieħed jew aktar mir-Regolamenti l-oħra annessi mal-Ftehim, fil-pajjiż li jkun ħareġ l-approvazzjoni skont dan ir-Regolament, is-simbolu preskritt fil-paragrafu/5.4.1 mhemmx għalfejn ikun ripetut; f’dak il-każ in-numri tar-Regolament u tal-approvazzjoni u s-simboli addizzjonali tar-Regolamenti kollha li taħthom tkun ħarġet l-approvazzjoni fil-pajjiż li jkun ta l-approvazzjoni taħt dan ir-Regolament għandhom jitpoġġew fil-kolonni vertikali fuq il-lemin tas-simbolu msemmi fil-paragrafu 5.4.1.

5.6. Il-marka tal-approvazzjoni trid tkun tista’ tinqara b’mod ċar u ma tkunx tista’ titħassar.

5.7. Il-marka tal-approvazzjoni għandha titqiegħed qrib ta’ jew fuq il-pjanċa tad-dejta tal-vettura mwaħħla mill-manifattur.

5.8. L-Anness 2 ta’ dan ir-Regolament jagħti eżempji ta’ arranġamenti ta’ marki tal-approvazzjoni.

6. REKWIŻITI

6.1. ĠENERALI

6.1.1. Il-vetturi tal-kategoriji N2, N3, O3 u O4 għandhom jimbnew u jiġu attrezzati b’tali mod li joffru, mat-tul kollu tagħhom protezzjoni effettiva lill-utenti tat-toroq mhux protetti kontra r-riskju li jaqgħu taħt il-ġnub tal-vettura u jinqabdu taħt ir-roti. Dan il-kriterju għandu jkun kunsidrat bħala milħuq jekk: 6.1.1.1. il-vettura hija mgħammra b’attrezzatura protettiva speċjali laterali (gwardji tal-ġenb) skont il-ħtiġiet tal-paragrafu 7; inkella 6.1.1.2. jekk il-vettura hija ddisinjata u/jew attrezzata fuq il-ġenb b’tali mod li, permezz ta’ għamlietha u l-karatteristiċi tagħha, l-partijiet komponenti tagħha jkunu jistgħu jiġu inkorporati u/jew meqjusa bħala alternattiva għall-attrezzatura tal-protezzjoni laterali. Komponenti li l-funzjoni kombinata tagħhom tissodisfa l-ħtiġiet stabbiliti fil-paragrafu 7 ta’ hawn taħt huma meqjusa li jiffurmaw attrezzatura protettiva laterali.

6.2. IL-POŻIZZJONAMENT TAL-VETTURA MATUL IL-KONTROLLI

Meta l-vettura tiġi ċċekkjata għall-konformità mal-ispeċifikazzjonijiet tekniċi stipulati fil-paragrafu 7 ta’ hawn taħt, il-pożizzjoni tagħha għandha tkun kif ġej:

Il-vettura għandha tiġi ppożizzjonata fuq wiċċ orizzontali wieti;

Ir-roti kkontrallati mill-istering għandhom ikunu f’pożizzjoni ‘l quddiem;

Il-vettura ma għandhiex tkun mgħobbija;

Is-semikarrijiet għandhom ikunu mqiegħda fuq l-irfid tagħhom f’manjiera essenzjalment orizzontali.

7. SPEĊIFIKAZZJONIJIET TEKNIĊI GĦAL ATTREZZATURI PROTETTIVI LATERALI

7.1. L-attrezzatura għall-protezzjoni laterali ma għandhiex iżżid il-wisa’ globali tal-vettura u l-parti prinċipali tal-wiċċ ta’ barra tiegħu m’għandux ikun aktar minn 120 mm ‘il ġewwa mill-pjan l-aktar ‘il barra (wisa’ massima) tal-vettura. Il-parti ta’ quddiem tiegħu tista’ tkun imdawra ‘l ġewwa fuq xi vetturi skont il-paragrafi 7.4.3 u 7.4.4. It-tarf ta’ wara tiegħu m’għandux ikun aktar minn 30 mm ‘l ġewwa mill-aktar tarf il-barra tat-tyres ta’ wara (ħlief għal xi nefħa rregolari 'l barra tat-tajers viċin l-art) matul tal-anqas l-aktar 250 mm lura.

7.2. Il-wiċċ ta’ barra tal-mezz għandu jkun lixx, u safejn possibbli kontinwu minn quddiem sa wara; partijiet fejn xulxin jistgħu iżda jittrikkbu, sakemm it-tarf li jittrikkeb ikun iħares lura jew ‘l isfel, jew jista’ jitħalla xaqq ta’ mhux aktar minn 25 mm imkejjel orizzontalment, sakemm il-parti ta’ wara ma tkunx tisporġi ‘l barra mill-parti ta’ quddiem; irjus irtondjati ta’ boldijiet jew rivits jistgħu jisporġu ‘l barra mill-wiċċ sa mhux aktar minn distanza ta’ 10 mm u l-partijiet l-oħra jistgħu jisporġu ‘l barra sa dak il-limitu sakemm dawn ikunu ċatti u rtondjati bl-istess mod; it-trufijiet u l-kantunieri kollha esterni għandhom jiġu rtondjati b’raġġ ta’ mhux anqas minn 2,5 mm

7.3. Il-mezz jista’ jikkonsisti f’wiċċ ċatt kontinwu, jew virga ta’ gwida (rail) waħda orizzontali jew iżjed, jew kombinazzjoni ta’ wiċċ u vireg ta’ gwida; meta jintużaw il-vireg ta’ gwida, dawn m’għandhomx ikunu aktar minn 300 mm il-bogħod minn xulxin u mhux anqas minn:

50 mm għolja fil-każ ta’ vetturi tal-kategorija N2 u O3;

100 mm għolja u essenzjalment ċatti fil-każ ta’ vetturi N3 u O4

kombinazzjonijiet ta’ wċuħ u vireg ta’ gwida għandhom jiffurmaw gwardja tal-ġenb kontinwa prattika, bla ħsara, iżda, għad-dispożizzjonijiet ta’ paragrafu 7.2.

7.4. Il-parti ta’ quddiem tal-gwardja tal-ġenb għandha tinbena kif ġej:

7.4.1. Il-pożizzjoni tagħha għandha tkun: 7.4.1.1. fuq vettura b’makna: sa mhux aktar minn 300 mm sa wara tal-pjan vertikali b’mod perpendikulari mal-pjan lonġitudinali tal-vettura u tanġenzjali mal-wiċċ estern tat-tajer fuq ir-rota eżatt quddiem il-gwardja; 7.4.1.2. fuq karru drawbar: mhux aktar minn 500 mm lura mill-pjan definit fil-paragrafu 7.4.1.1; 7.4.1.3. fuq semikarru: mhux aktar minn 250 mm lura mill-pjan medjan trasversali tas-saqajn li jirfdu, jekk saqajn li jirfdu jkunu mwaħħlin, iżda f’kull każ id-distanza bejn ix-xifer ta’ quddiem u l-pjan trasversali li jgħaddi miċ-ċentru tal-kingpin fl-aktar pożizzjoni lura m’għandux jeċċedi 2,7 m.

7.4.2. Meta x-xifer ta’ quddiem ikun jinsab fi spazju xort’oħra miftuħ, ix-xifer għandu jkun jikkonsisti f’membru vertikali kontinwu li jestendi mal-għoli kollu tal-gwardja; l-uċuħ ta’ barra u ta’ quddiem ta’ dan il-membru għandhu jkum tal-anqas 50 mm lura u jkun imdawwar 100 mm ‘il ġewwa fil-każ ta’ N2 u O3 u tal-anqas 100 mm lura u jkun imdawwar 100 mm ‘il ġewwa fil-każ ta’ N3 u O4.

7.4.3. Fuq vettura bil-makna fejn id-dimensjoni ta’ 300 mm imsemmija fil-paragrafu 7.4.1.1 taqa’ ġewwa l-kabina, il-gwardja għandha tkun mibnija b’tali mod li x-xaqq bejn ix-xifer ta’ quddiem tagħha u l-panewwijiet tal-kabina ma jaqbiżx il-100 mm u, jekk ikun meħtieġ, għandha tiddawwar f’angolu li ma jaqbiżx il-45o. F’dan il-każ, id-dispożizzjonijiet tal-paragrafu 7.4.2. ma japplikawx.

7.4.4. Fuq vettura bil-makna fejn id-dimensjoni ta’ 300 mm msemmija fil-paragrafu 7.4.1.1. taqa’ wara l-kabina u l-gwardja tal-ġenb hija estiża ‘l quddiem sa 100 mm jew inqas mill-kabina, bħala għażla lill-manifattur, id-dispożizzjonijiet tal-paragrafu 7.4.3 għandhom jitħarsu.

7.5. Ix-xifer ta’ wara tal-gwardja tal-ġenb ma għandux ikun iktar minn 300 mm ‘l quddiem mill-pjan vertikali perpendikulari mal-pjan lonġitudinali tal-vettura u tanġenzjali mal-wiċċ ta’ barra tat-tajer fuq ir-rota eżatt ma’ wara; membru kontinwu vertikali mhux meħtieġ fuq ix-xifer ta’ wara.

7.6. Ix-xifer t’isfel tal-gwardja tal-ġenb ma għandu fl-ebda punt ikun aktar minn 550 mm maqtugħ mill-art.

7.7. Ix-xifer ta’ fuq tal-gwardja għandu jkun mhux aktar minn 350 mm taħt il-parti tal-istruttura tal-vettura, maqtugħ jew imiss ma’ pjan vertikali tanġentali mal-wiċċ ta’ barra tat-tajers, eskluża kull nefħa viċin l-art, ħlief fil-każi li ġejjin:

7.7.1. Fejn il-pjan fil-paragrafu 7.7 ma jaqtax l-istruttura tal-vettura, ix-xifer ta’ fuq għandu jkun livell max-xifer tal-pjattaforma li ġġorr it-tagħbija, jew 950 mm mill-art, skont liema jkun l-anqas;

7.7.2. Fejn il-pjan fil-paragrafu 7.7 jaqtal-istruttura tal-vettura f’livell ta’ aktar minn 1,3 m il-fuq mill-art, ix-xifer ta’ fuq tal-gwardja tal-ġenb għandu jkun mhux anqas minn 950 mm maqtugħ mill-art;

7.7.3. Fuq vettura speċjalment disinjata u mibnija, u mhux sempliċiment adattata, għall-ġarr ta’ kontejner jew demountable body, ix-xifer ta’ fuq tal-gwardja għandu jiġi stabbilit skont il-paragrafi 7.7.1 u 7.7.2 ta’ hawn fuq, bil-kontejner jew korp jiġi meqjus bħala parti mill-vettura.

7.8. Il-gwardji tal-ġenb għandhom ikunu essenzjalment riġidi, imwaħħla sew (m’għandhomx ikunu suġġetti li jinħallu minħabba l-vibrazzjoni fl-użu normali tal-vettura) u, ħlief fir-rigward tal-partijiet elenkati fil-paragrafu 7.9, magħmula mill-metall jew minn xi materjal adattat ieħor. Il-gwardja tal-ġenb għandha tkun meqjusa adattata jekk tkun kapaċi li żżomm saħħa orizzontali statika ta’ 1 kN applikata perpendikolarment għal xi parti tal-wiċċ estern tagħha miċ-ċentru ta’ ponta li l-wiċċ tagħha jkun tond u ċatt, b’dijametru ta’ 220 mm ± 10 mm, u jekk id-diflessjoni tal-gwardja taħt piż tkun anqas minn:

30 mm fuq l-aktar parti lura ta’ 250 mm tal-gwardja, u

150 mm fuq il-bqija tal-gwardja.

Il-konformità ma’ dan ir-rekwiżit tista’ tiġi vverifikata permezz ta’ kalkolu.

7.9. Komponenti permanentement inwaħħla mal-vettura, eż. roti żejda, kaxxa tal-batterija, tankijiet tal-arja, tankijiet tal-karburant, lampi, rifletturi u kaxxi tal-għodda, jistgħu jiġi inkorporati fil-gwardja tal-ġenb, sakemm ikunu jikkonformaw mal-ħtiġiet dimensjonali ta’ dan ir-Regolament. Ir-rekwiżiti tal-paragrafu 7.2 għandhom ġeneralment japplikaw fir-rigward ta’ xquq bejn l-attrezzaturi protettivi u l-komponenti mwaħħla b’mod permanenti.

7.10. Il-gwardja tal-ġenb m’għandhiex tintuża biex jitwaħħlu magħha pajpijiet tal-brejk, arja jew idrawliku.

8. DEROGI

8.1. B’deroga mid-dispożizzjonijiet ta’ hawn fuq, vetturi tat-tipi li ġejjin huma meħtieġa li jikkonformaw biss kif indikat f’kull każ:

8.1.1. Karru li jestendi għandu jikkonforma mal-ħtiġiet kollha tal-paragrafu 7, meta jkun magħluq fit-tul minimu tiegħu; meta l-karru huwa estiż, madankollu, il-gwardji tal-ġenb għandhom ikunu konformi mal-paragrafi 7.6, 7.7 u 7.8, u jew ma’ 7.4 inkella 7.5, imma mhux bilfors mat-tnejn li huma; l-estensjoni tal-karru m’għandhiex tipproduċi xquq fit-tul tal-gwardji tal-ġenb;

8.1.2. Vettura tank, li hija vettura unikament iddisinjata għall-ġarr ta’ sustanza likwida f’tank magħluq permanentement imwaħħal mal-vettura u provdut b’konnessjonijiet ta’ manki jew pajpijiet għat-tagħbija jew ħatt, għandha tkun iffittjata bi gwardji tal-ġenb li jikkonformaw sa fejn hu prattiku mal-ħtiġiet tal-paragrafu 7; konformità stretta tista titneħħa biss fejn il-ħtiġiet ta’ operazzjoni jagħġmlu dan meħtieġ;

8.1.3. Fuq vettura fittjata b’saqajn li joħorġu biex jipprovdu stabbilità matul it-tagħbija, ħatt jew operazzjonijiet oħra li għalihom il-vettura hija disinjata, il-gwardji tal-ġenb għandhom ikunu rranġati bi xquq addizzjonali fejn dawn huma meħtieġa biex jippermettu li joħorġu s-saqajn.

8.1.4. Fuq vettura mgħammra b’punti ta’ ankoraġġ għat-trasport ro-ro, għandhom ikunu permessi xquq fil-gwardja tal-ġenb biex ikunu jistgħu jgħaddu u jiġu ssikkati l-ħbula.

8.2. Jekk il-ġnub tal-vettura jkunu hekk disinjati u/jew mgħammra illi bil-forma u karatteristiċi tagħhom il-partijiet komponenti flimkien jilħqu l-ħtiġiet tal-paragrafu 7, jistgħu jitqiesu li jkun qegħdin jieħdu post il-gwardji tal-ġenb.

9. IL-MODIFIKI TAT-TIP TA’ VETTURA U L-ESTENSJONI TAL- APPROVAZZJONI

9.1. Kull modifika tat-tip ta’ vettura għandha tkun innotifikata lid-dipartiment amministrattiv li jkun approva t-tip ta’ vettura. Id-dipartiment jista’ mbagħad jew:

9.1.1. iqis li l-modifiki magħmula x’aktarx ma jkollhomx effett negattiv sinifikanti u li xorta waħda l-vettura għadha tikkonforma mar-rekwiżiti; inkella

9.1.2. jitlob lis-servizz tekniku responsabbli li jagħmel it-testijiet biex dan jagħmel rapport ieħor dwar it-test.

9.2. Il-konferma jew ir-rifjut tal-approvazzjoni, li tispeċifika l-modifika, għandha tkun ikkomunikata permezz tal-proċedura speċifikata fil-paragrafu 5.3. aktar ‘il fuq lill-Partijiet għall-Ftehim li japplikaw dan ir-Regolament.

9.3. L-awtorità kompetenti li toħroġ l-estensjoni tal-approvazzjoni għandha tagħti numru tas-serje lil kull formola ta’ komunikazzjoni li titfassal għal estensjoni bħal din.

10. IL-KONFORMITÀ TAL-PRODUZZJONI

Il-proċeduri tal-konformità tal-produzzjoni għandhom jikkonformaw ma’ dawk stabbiliti fil-Ftehim, l-Appendiċi 2 (E/ECE/324-E/ECE/TRANS/505/Rev.2), bir-rekwiżiti li ġejjin:

10.1. Kull vettura approvata skont dan ir-Regolament għandha tkun manifatturata b’tali mod li tkun konformi mat-tip approvat billi jintlaħqu r-rekwiżiti stabbiliti fil-paragrafu 6 hawn fuq.

10.2. L-awtorità li tat l-approvazzjoni tat-tip tista’ fi kwalunkwe ħin tivverifika l-metodi tal-kontroll tal-konformità applikati f’kull stabbiliment ta’ produzzjoni. Il-frekwenza normali ta’ dawn il-verifiki għandha tkun ta’ darba kull sentejn.

11. PENALI GĦAL NUQQAS TA’ KONFORMITÀ TAL-PRODUZZJONI

11.1. L-approvazzjoni maħruġa fir-rigward ta’ tip ta’ vettura skont dan ir-Regolament tista’ tiġi rtirata kemm-il darba ma jitħarsux ir-rekwiżiti stabbiliti fil-paragrafi 6 u 7 ta’ hawn fuq.

11.2. Jekk Parti għall-Ftehim li tapplika dan ir-Regolament tirtira approvazzjoni li tkun tat qabel, għandha tavża b’dan minnufih lill-Partijiet Kontraenti l-oħra li japplikaw dan ir-Regolament, permezz ta’ kopja tal-formola tal-approvazzjoni li fl-aħħar ikollha, f’ittri kbar, l-annotazzjoni ffirmata u datata “APPROVAZZJONI RTIRATA”.

12. PRODUZZJONI MWAQQFA GĦAL KOLLOX

Jekk id-detentur tal-approvazzjoni jieqaf għal kollox jimmanifattura tip ta’ vettura approvat skont dan ir-Regolament, għandu jinforma b’dan lill-awtorità li tat l-approvazzjoni. Meta tirċievi l-komunikazzjoni rilevanti, dik l-awtorità għandha tgħarraf b’dan lill-Partijiet l-oħra fil-Ftehim li japplikaw dan ir-Regolament, u dan permezz ta’ kopja tal-formola tal-approvazzjoni li jkollha miktub fl-aħħar, b’ittri kbar, l-annotament iffirmat u datat “PRODUZZJONI MWAQQFA GĦAL KOLLOX”.

13. ISMIJIET U INDIRIZZI TAS-SERVIZZI TEKNIĊI RESPONSABBLI SABIEX IWETTQU T-TESTIJIET TA’ APPROVAZZJONI, U TAD-DIPARTIMENTI AMMINISTRATTIVI

Il-Partijiet fil-Ftehim li japplikaw dan ir-Regolament għandhom jibagħtu lis-Segretarjat tan-Nazzjonijiet Uniti l-ismijiet u l-indirizzi tas-servizzi tekniċi responsabbli li jagħmlu t-testijiet tal-approvazzjoni u tad-dipartimenti amministrattivi li taw l-approvazzjoni u li lilhom għandhom jintbagħtu formoli li jiċċertifikaw l-approvazzjoni jew l-estensjoni jew iċ-ċaħda jew l-irtirar ta’ approvazzjoni, maħruġa f’pajjiżi oħra.

(1) Kif definit fl-Anness 7 tar-Riżoluzzjoni Konsolidata dwar il-Kostruzzjoni tal-Vetturi (R.E.3), (id-dokument TRANS/WP.29/78/Rev.1/Amend.2 kif emendat l-aħħar mill-Emenda 4).

(2) Dan ir-Regolament ma jżomm lill-ebda pajjiż milli jkollu rekwiżiti addizzjonali għall-partijiet tal-vettura ‘l hinn mir-roti ta’ quddiem u lura mir-roti ta’ wara.

(3) 1 għall-Ġermanja, 2 għal Franza, 3 għall-Italja, 4 għall-Pajjiżi l-Baxxi, 5 għall-Isvezja, 6 għall-Belġju, 7 għall-Ungerija, 8 għar-Repubblika Ċeka, 9 għal Spanja, 10 għas-Serbja, 11 għar-Renju Unit, 12 għall-Awstrija, 13 għal-Lussemburgu, 14 għall-Isvizzera, 15(vojta), 16 għan-Norveġja, 17 għall-Finlandja, 18 għad-Danimarka, 19 għar-Rumanija, 20 għall-Polonja, 21 għall-Portugall, 22 għall-Federazzjoni Russa, 23 għall-Greċja, 24 għall-Irlanda, 25 għall-Kroazja, 26 għas-Slovenja, 27 għas-Slovakkja, 28 għall-Belarus, 29 għall-Estonja, 30 (vojta), 31 għall-Bożnja u Ħerzegovina, 32 għal-Latvja, 33 (vojta), 34 għall-Bulgarija, 35 (vojta), 36 għal-Litwanja, 37 għat-Turkija, 38 (vojta), 39 għall-Azerbajġan, 40 għal Dik li kienet ir-Repubblika Jugoslava tal-Maċedonja, 41 (vojta), 42 għall-Komunità Ewropea (L-approvazzjonijiet jingħataw mill-Istati Membri tagħha li jużaw is-simbolu KEE rispettiv tagħhom), 43 għall-Ġappun, 44 (vojta), 45 għall-Awstralja, 46 għall-Ukraina, 47 għall-Afrika t’Isfel, 48 għan-New Zealand, 49 għal Ċipru, 50 għal Malta, 51 għar-Repubblika tal-Korea, 52 għall-Malasja, 53 għat-Tajlandja, 54 u 55 (vojta) u 56 għall-Montenegro. Numri sussegwenti għandhom jiġu assenjati lil pajjiżi oħra fl-ordni kronoloġiku li bih jirratifikaw jew jaderixxu mal-Agreement Concerning the Adoption of Uniform Technical Prescriptions for Wheeled Vehicles, Equipment and Parts which can be Fitted and/or be Used on Wheeled Vehicles and the Conditions for Reciprocal Recognition of Approvals Granted on the Basis of these Prescriptions, u n-numri b’hekk assenjati għandhom jiġu kkomunikati mis-Segretarju Ġenerali tan-Nazzjonijiet Uniti lill-Partijiet Kontraenti għall-Ftehim.

ANNESS 1 KOMMUNIKAZZJONI (Format Massimu: A4 (210 × 297 mm) Test ta 'immaġni maħruġa minn: Isem l-amministrazzjoni … li tikkonċerna (2): L-APPROVAZZJONI IĊ-ĊAĦDA TAL-APPROVAZZJONI L-ESTENSJONI TAL-APPROVAZZJONI L-IRTIRAR TAL-APPROVAZZJONI PRODUZZJONI MWAQQFA GĦAL KOLLOX ta’ tip ta’ vettura rigward il-protezzjoni laterali skont ir-Regolament Nru 73 Nru tal-Approvazzjoni … Nru tal-estensjoni … 1. L-isem jew il-marka kummerċjali tal-vettura: … 2. It-tip tal-vettura: … 3. L-isem u l-indirizz tal-manifattur: … 4. Jekk applikabbli, l-isem u l-indirizz tar-rappreżentant tal-manifattur: … 5. Deskrizzjoni qasira tat-tip ta’ vettura fir-rigward tal-istruttura, id-dimensjonijiet, il-linji u l-materjali kostitwenti tagħha: … 6. Deskrizzjoni qasira tal-attrezzaturi protettivi fir-rigward tad-dimensjonijiet, il-linji u l-materjali kostitwenti tagħhom: … 7. Massa massima: … 8. Valur ta’ diflessjoni dokumentat (ara l-paragrafu 7.8): … (imkejjel jew kalkulat) 9. Il-vettura tressqet għall-approvazzjoni fi: … 10. Is-servizz tekniku responsabbli mit-twettiq tat-testijiet tal-approvazzjoni: … 11. Data tar-rapport maħruġ minn dak is-servizz: … 12. Numru tar-rapport maħruġ minn dak is-servizz: … 13. Approvazzjoni mogħtija/miċħuda/estiża/irtirata (2): 14. Il-pożizzjoni tal-marka tal-approvazzjoni fuq il-vettura: … Test ta 'immaġni 15. Post: … 16. Data: … 17. Firma: … 18. Id-dokumenti li ġejjin, li għandhom in-numru ta’ approvazzjoni muri hawn fuq, huma disponibbli meta jintalbu: [biex timtela] (1) Isem l-amministrazzjoni. (2) Ingassa dak li ma japplikax.